Una gran festa nadalenca donarà la benvinguda al Pare Noel, el 22 de desembre
2025-07-24

El divendres 22 de desembre, Burjassot viurà la primera de les vesprades més especials del Nadal. Una vesprada en la qual la il·lusió de les xiquetes i els xiquets de la casa es deixarà sentir en cada racó del municipi i, especialment, a la Casa de Cultura on, a les 18.00 hores, està prevista l’arribada del Pare Noel.

Enguany, el Pare Noel arribarà a la Vila gegant del Nadal que s’ha preparat, a la Casa de Cultura. Les xiquetes i els xiquets de Burjassot qua acudisquen, gaudiran dels seus personatges infantils favorits i de moltes sorpreses. També hi haurà un taller de boles de Nadal o el fotoràpid que, al costat dels jocs i les activitats infantils, faran que siga una vesprada inoblidable. La festa de l’arribada del Pare Noel està organitzada per la Regidoria d’Educació que dirigeix Manuela Carrero.

El Pare Noel, que arribarà muntat en el Tren del Nadal, rebrà a les xiquetes i els xiquets de Burjassot acompanyat dels seus elfs, al costat dels quals recollirà les cartes de tots i totes i escoltarà els seus millors desitjos per a l’any que ve.

A més, la vesprada estarà plena de sorpreses…serà possible que neve a Burjassot?…per a saber-ho, només cal passar-se per la Casa de Cultura, el 22 de desembre a partir de les 18.00 hores i viure amb il·lusió esta vesprada nadalenca.